ToekomsVenster: God is ewig in beheerhttps://rak2.spens.co.za/radio/2016/265.mp3 Argieffoto. Laat almal wat by U hulp soek, jubel en bly wees oor U, laat dié wat op u hulp staatmaak, altyddeur sê: God is groot! – Psalm 70:5 God is groot. Groter as enige uitdaging, situasie of ellende waarin ons kan beland. Hy is alle situasies een tree voor, by wyse van spreke. Hy word nie onverhoeds of onvoorbereid gevang nie. Hy sit nooit met sy “hande in die hare” nie. Hy gee nie moed op nie, roep nie ŉ vergadering byeen om alternatiewe te bespreek nie. Hy is ewig in beheer en op weg na sy bestemde bedoeling en einde. “Wie gee Hom raad?” vra die skrywer in die Nuwe Testament (Romeine 11:33-36). Hy maak geen foute nie en hoef nooit verskoning te vra nie.